Številka: 1002-253/2020/13

Datum: 12.5.2020

**Zadeva: Obračun praznika v času čakanja na delo**

Zveza: vaš dopis številka: 410-3/2019/94 z dne 11. 5. 2020

Spoštovani,

prejeli smo vaš dopis, v katerem navajate, da ste seznanjeni z našim stališčem, da javnemu uslužbencu, ki prejema nadomestilo plače zaradi čakanja na delo, odrejene karantene oziroma odsotnosti zaradi višje sile, to nadomestilo (v višini 80% osnove) pripada tudi na praznik. Pojavlja pa se vam vprašanje, kako obračunati praznik zaposlenemu, ki ni ves mesec na čakanju na delo, temveč dela posamezne dni v mesecu. Sprašujete, ali se zaposlenim glede na to, da imajo sklep o čakanju na domu, razen za čas, ko izvajajo nujno nalogo po nalogu predstojnika, šteje praznik kot čakanje na domu (80% plačilo) in ali se zaposlenim glede na to, da so posamezne dni v mesecu delali, obračuna praznik glede na dneve dela. Če se zaposlenim obračuna praznik glede na dneve, ko so delali, vas zanima, kako obračunati praznik v spodnjih primerih:

1. Zaposleni je bil na čakanju 20., 21. in 23. aprila, delal pa je 22. in 24. aprila (24. april je petek in 27. april ponedeljek je praznik). 28., 29. in 30. aprila je bil zaposleni zopet na čakanju (pred navedenimi datumi pa je prav tako občasno delal in bil občasno na čakanju).
2. Zaposleni je bil na čakanju 20., 21. in 23. aprila, delal pa je 22. in 24. aprila (24. april je petek in 27. april ponedeljek je praznik). 28. in 30. aprila je delal 29. aprila pa je bil zaposleni na čakanju (pred navedenimi datumi pa je prav tako občasno delal in bil občasno na čakanju).
3. Zaposleni je delal 20., 21. in 23. in bil na čakanju 22. in 24. aprila (24. april je petek in 27. april ponedeljek je praznik). 28. in 30. aprila je bil na čakanju, 29. aprila pa je zaposleni delal (pred navedenimi datumi pa je prav tako občasno delal in bil občasno na čakanju).

V zvezi z vašim vprašanjem vam sporočamo, da naše stališče, ki ga navajate glede obračuna praznika velja v primeru daljše odsotnosti zaposlenih zaradi čakanja na delo zaradi epidemije, karantene ali višje sile (npr. odsotnosti od 1. aprila do 20. aprila 2020). Kadar je v tem obdobju praznik, je po našem mnenju javni uslužbenec upravičen do nadomestila plače v višini 80% osnove, kot ga sicer prejema iz naslova čakanja na delo zaradi epidemije, karantene ali višje sile.

Če pa je javni uslužbenec v obdobju, v katerem je praznik sicer delal ali pa je koristil letni dopust, pa mu tudi za praznik pripada nadomestilo plače, kot je za praznik določeno v konkretni kolektivni pogodbi, torej v višini 100% osnove. V primeru koriščenja letnega dopusta od 24. aprila do 3. maja je javni uslužbenec za praznična dneva upravičen do nadomestila plače v višini 100% osnove. Enako pa menimo, da velja tudi v primerih, ko je javnemu uslužbencu odrejeno čakanje na delo le za posamezne dni v tednu.

Iz konkretnih primerov, ki jih navajate, je mogoče razbrati, da javni uslužbenci niso bili napoteni na čakanje na delo za daljše časovno obdobje, temveč ste jih napotili na čakanje na delo po dnevnih. Če so bili javni uslužbenci napoteni na čakanje na delo le za posamezne dni v tednu, sicer pa so opravljali delo, so po našem mnenju za praznične dni upravičeni do nadomestila plače v višini 100% osnove.

S spoštovanjem,

 Peter Pogačar

generalni direktor

Poslano:

* naslovniku po elektronski pošti